РЕГЛАМЕНТ ЗА ИЗПЪЛНЕНИЕ (ЕС) № 893/2014 НА КОМИСИЯТА
от 14 август 2014 година
за забрана за риболовни дейности с капани, които са регистрирани в Италия, Португалия и Испания и извършват улов на червен тон в Атлантическия океан на изток от 45° з.д. и в Средиземно море
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството (1), и по-специално член 36, параграф 2 от него,
като има предвид, че:
(1)
С Регламент (ЕС) № 43/2014 на Съвета от 20 януари 2014 г. за установяване на възможностите за риболов на определени рибни запаси и групи от рибни запаси за 2014 година, приложими във водите на Съюза и за корабите на Съюза в някои води извън Съюза (2), се определя капацитетът за улов на червен тон от кораби на Съюза през 2014 г. в Атлантическия океан на изток от 45° з.д. и в Средиземно море.
(2)
В Регламент (ЕО) № 302/2009 на Съвета от 6 април 2009 г. относно многогодишен план за възстановяване на червения тон в източната част на Атлантическия океан и в Средиземно море, за изменение на Регламент (ЕО) № 43/2009 и за отмяна на Регламент (ЕО) № 1559/2007 (3) се изисква държавите членки да уведомяват Комисията за индивидуалните квоти, разпределени на техните кораби с дължина над 24 метра. По отношение на корабите за улов с дължина под 24 метра и капаните държавите членки следва да уведомят Комисията поне за квотите, разпределени на организации на производителите или на групи кораби, извършващи риболов с подобни уреди.
(3)
Общата политика в областта на рибарството цели осигуряване на дългосрочната жизнеспособност на сектор „Рибарство“ чрез устойчива експлоатация на живите водни ресурси, основана на подхода на предпазливост.
(4)
В съответствие с член 36, параграф 2 от Регламент (ЕО) № 1224/2009, когато Комисията установи - въз основа на информацията, предоставяна от държавите членки, или друга информация на нейно разположение - че възможностите за риболов за Европейския съюз, държава членка или група от държави членки се смятат за изчерпани за един или повече уреди или риболовни флотове, тя информира съответните държави членки за това и издава забрана за съответната зона на риболовните дейности със съответния уред, спрямо съответния запас или група от запаси или от страна на флота, участващ в конкретните риболовни дейности.
(5)
Информацията, с която разполага Комисията, показва, че възможностите за улов на червен тон в Атлантическия океан на изток от 45° з.д. и в Средиземно море, които са отпуснати на капаните за риба, регистрирани в Италия, Португалия и Испания, са изчерпани.
(6)
На 7 юли Италия уведоми Комисията, че е наредила прекратяване на риболовните дейности на своите три капана, извършващи улов на червен тон през 2014 г., считано от 15:00 часа на 29 юни 2014 г.
(7)
На 16 юли Португалия уведоми Комисията, че е наредила прекратяване на риболовните дейности на своите три капана, извършващи улов на червен тон през 2014 г., считано от 00:00 часа на 15 юли 2014 г.
(8)
На 10, 18 и 20 юни Испания уведоми Комисията, че е наредила прекратяване на риболовните дейности на своите четири капана, извършващи улов на червен тон през 2014 г., считано от 10 юни (за два от тях), 19 юни (за третия капан) и 20 юни (за последния капан), като с това е наложена забрана за всички риболовни дейности, считано от 00:00 часа на 20 юни 2014 г.
(9)
Без да се засягат посочените по-горе действия, предприети от Италия, Португалия и Испания, е необходимо Комисията да потвърди забраната за улов на червен тон в Атлантическия океан на изток от 45° з.д. и в Средиземно море, считано от 15:00 часа на 29 юни за капаните, регистрирани в Италия, от 00:00 часа на 15 юли за капаните, регистрирани в Португалия, и най-късно от 00:00 часа на 20 юни 2014 г. за капаните, регистрирани в Испания,
ПРИЕ НАСТОЯЩИЯ РЕГЛАМЕНТ:
Член 1
Считано от 15:00 часа на 29 юни 2014 г. се забранява уловът на червен тон в Атлантическия океан на изток от 45° з.д. и в Средиземно море, извършван от капани, регистрирани в Италия.
Ако след тази дата в посочените капани бъде уловен червен тон, той не се задържа на борда, не се поставя в садки за угояване или отглеждане, не се трансбордира, прехвърля, събира или разтоварва на суша.
Член 2
Считано от 00:00 часа на 15 юли 2014 г. се забранява уловът на червен тон в Атлантическия океан на изток от 45° з.д. и в Средиземно море, извършван от капани, регистрирани в Португалия.
Ако след тази дата в посочените капани бъде уловен червен тон, той не се задържа на борда, не се поставя в садки за угояване или отглеждане, не се трансбордира, прехвърля, събира или разтоварва на суша.
Член 3
Считано най-късно от 00:00 часа на 20 юни 2014 г. се забранява уловът на червен тон в Атлантическия океан на изток от 45° з.д. и в Средиземно море, извършван от капани, регистрирани в Испания.
Ако след тази дата в посочените капани бъде уловен червен тон, той не се задържа на борда, не се поставя в садки за угояване или отглеждане, не се трансбордира, прехвърля, събира или разтоварва на суша.
Член 4
Настоящият регламент влиза в сила в деня след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 август 2014 година.